როქსან გეი

როქსან გეი (დ. 15 ოქტომბერი, 1974) — ამერიკელი მწერალი, პროფესორი, რედაქტორი და სოციალური კომენტატორი, რომელიც The New York Times-ის ბესტსელერი ესეების კრებულის „ცუდი ფემინისტი“ (2014) ავტორია. მისი სხვა ცნობილი წიგნებია: რომანი  „An Untamed State“ (2014), მოთხრობათა კრებული „რთული ქალები“ (2017) და მემუარი „შიმშილი“ (2017).

გეი ოთხი წლის მანძლზე აღმოსავლეთ ილინოისის უნივერსიტეტში ასისტენტი პროფესორი იყო, რის შემდეგაც პერდიუს უნივესტიტეტში ინგლისურის ასოცირებული პროფესორის თანამდებობა მოიპოვა. 2018 წელს გეიმ შეწყვიტა პერდიუში სწავლება და იელის უნივერსიტეტის მოწვეული პროფესორი გახდა. 

გეი The New York Times-ის კონტრიბუტორი, ონლაინ ჟურნალის The Rumpus რედაქტორი და გამომცემლობის Tiny Hardcore Press დამაარსებელია. 

ადრეული ცხოვრება და განათლება
გეი ნებრასკის შტატის ქალაქ ომაჰაში ჰაიტური წარმოშობის ოჯახში დაიბადა. მან საშუალო განათლება ნიუ-ჰემფშირში ფილიპს ჰექსტერის აკადემიაში მიიღო. გეიმ ესეების წერა თინეიჯერობის ასაკში დაიწყო. მის შემოქმედებაზე დიდი გავლენა მოახდინა სექსუალურმა ძალადობამ, რომელიც მან 12 წლის ასაკში მეგობარი ბიჭისა და მისი მეგობრებისგან განიცადა. 

გეიმ იელის უნივერსიტეტში ჩააბარა, თუმცა მალევე 44 წლის ინტერნეტით გაცნობილ მამაკაცთან ურთიერთობის მიზნით სწავლა შეწყვიტა და არიზონაში გადავიდა, საიდანაც მშობლებმა ერთი წლის შემდეგ დააბრუნეს. გეიმ საბაკალვრო საფეხურზე სწავლა ნორვიჩის უნივერსიტეტში დაასრულა, რის შემდეგაც ნებრასკის უნივერსიტეტში შემოქმედებითი წერის მაგისტრის ხარისხი მოიპოვა. 2008 წელს გეიმ მიჩიგანის ტექნოლოგიურ უნივერსიტეტში ჩააბარა, რომელიც 2010 წელს რიტორიკულ დე ტექნოლოგიურ კომუნიკაციებში დოქტორის ხარისხით დაამთავრა. მისი სადისერტაციო ნაშრომის სათაური იყო „სუბიექტის პოზიციის შეცვლა: ახალი დისკურსი სტუდენტების, როგორც მწერლების და ინჟინერიის სტუდენტების, როგორც ტექნიკური კომუნიკატორების შესახებ.“

კარიერა
გეის აკადემიური კარიერა 2010 წელს აღმოსავლეთ ილინოისის უნივერსიტეტში დაიწყო, სადაც იგი ინგლისურის ასისტენტ პროფესორად მუშაობდა, პარალელურად კი ჟურნალს Bluestem რედაქტორობდა. ამ პერიოდში მან დააარსა გამომცემლობა Tiny Hardcore Press. 2014 წლიდან გეი პერდუის უნივერსიტეტში შემოქმედებითი წერის ასოცირებული პროფესორი იყო. პერდუიში მუშაობა მან 2018 წელს ანაზღაურების მიღებასთან დაკავშირებული პრობლემების გამო შეწყვიტა. 2019 წლიდან გეი იელის უნივერსიტეტის მოწვეული პროფესორია.

გეის სამწერლო დებიუტი 2011 წელს მოთხრობათა კრებულით „Ayiti“ შედგა. 2014 წელს მან ორი წიგნი გამოსცა: რომანი „An Untamed State“ და ესეების კრებული „ცუდი ფემინისტი“. ჟურნალმა ტაიმმა მის შესახებ დაწერა: „გეის წერის სტილი უბრალო და მიზანმიმართულია. იგი უშუალოდ უპირისპირდება იდენტობისა და პრივილეგიების კომპლექსურ პრობლემებს, თუმცა მისი მსჯელობა ყოველთვის გასაგები და ადვილად მისაწვდომია.“

შემოქმედება
ცუდი  ფემინისტი
გეის ესეების კრებული „ცუდი ფემინისტი“, რომელიც 2014 წელს გამოიცა და საყოველთაო აღიარება მოიპოვა, The New York Times-ის ბესტსელერი გახდა.. წიგნი როგორც კულტურულ, ასევე პოლიტიკურ პრობლემებზეც ამახვილებს ყურადღებას. ჟურნალ ტაიმის რეცენზენტმა მას „ადამიანად ყოფნის სახელმძღვანელო უწოდა.“ გეიმ ჟურნალთან ინტერვიუში ისაუბრა იმის შესახებ, თუ რა გავლენას ახდენს ფემინიზმი მის ცხოვრებაზე და თავისი, როგორც ფემინისტის, როლი განმარტა: „კრებულში თავმოყრილ თითოეულ ესეში ვცდილობ გამოვხატო, თუ რა გავლენას ახდენს ფემინიზმი ჩემს ცხოვრებაზე. ეს წიგნი უბრალოდ გვიხატავს, თუ რას ნიშნავს ქალად ყოფნა ამ სამყაროში. კრებული არა მხოლოდ ფემინიზმის, არამედ ჰუმანურობისა და ემპათიის შესახებაა.“

ჟურნალი The Guardian-ის კრიტიკოსმა ესეების კრებულის შესახებ დაწერა: „ონლაინდ დისკუსიებისგან განსხვავებით, სადაც უკიდურეს და მკვეთრად პოლარიზებულ პოზიციებს ვხვდებით, გეის წერის სტილი დახვეწიული და დისკუსიური ხასიათით გამოირჩევა. იგი განსხვავებულ შეხედულებებსაც აღიარებს, რის პარალელურადაც საკუთარ პოზიციას თანდათანობით ამყარებს.“

ვაკანდას სამყარო
2016 წლის ივლისში როქსან გეი და პოეტი იონა ჰარვი შავი ავაზას სერიის მარველის კომიქსის ვაკანდას სამყარო ავტორებად გამოცხადდნენ, რითაც ისინი მარველის სამყაროს პირველი შავკანიანი ქალი ავტორები გახდნენ. კომიქსის სერიის  შექმნა ექვსი ნომრის გამოცემის შემდეგ გაყიდვების დაბალი მაჩვენებლის გამო შეწყდა. მათ შორის გეი ხუთი ნომრის ავტორია.

რთული ქალები
გეის მოთხრობათა კრებული „რთული ქალები“ 2017 წელს გამოიცა. წიგნი ქალების შესახებ მოგვითხრობს, რომლებიც საზოგადოების ფართო სპექტრისგან განსხვავებული ცხოვრებით ცხოვრობენ. თითოეული მოთხრობა განსხვავებულ პერსონაჟზე და მის ტრამულ გამოცდილებაზე ან საზოგადოებრივი ნორმებისგან განსხვავებულობაზე მოგვითხრობს.

რესურსები ინტერნეტში


 "Confessions of a bad feminist" (TEDWomen 2015)

სქოლიო

კატეგორია:დაბადებული 1974
კატეგორია:დაბადებული 15 ოქტომბერი
კატეგორია:ცოცხალი ადამიანები